Bejaarde se lyk naby aftreeoord gevindDestiny Newberry ŉ Bejaarde vrou se liggaam is naby die aftreeoord, waar sy gewoon het, gevind kort voor haar dogter haar as vermis by die polisie aangemeld het. Ao. Peter Masooa, woordvoerder van die polisie, het gesê Destiny Newberry (73) se liggaam is Dinsdagmiddag naby die Johannesburgse valskermspringklub gevind. Dit is sowat 4 km van die Senatus-aftreeoord in Carletonville waar Newberry gewoon het. Volgens Masooa is Newberry se liggaam deur ŉ verbyganger in ŉ oop stuk veld gevind en is die polisie ontbied. Newberry is met ŉ stomp voorwerp aangerand en met ŉ mes doodgesteek. Die moordenaar het met Newberry se Chevrolet Spark en handsak gevlug. Volgens Masooa is Newberry se gesteelde motor Woensdag deur die polisie by ŉ huis in Khutsong gevind. ŉ Man, wat Newberry se tuinier was, het aan die polisie gesê Newberry het die motor vir hom gegee. Die verdagte is vir ondervraging ingeneem. Volgens Masooa is die beweerde moordwapen en van Newberry se besittings in die man se huis gevind. Die verdagte sal Vrydag in die Oberholzer-landdroshof verskyn. Rhonel Barnard, Newberry se dogter, het aan Maroela Media gesê haar ma is vermoedelik in ŉ lokval gelei. Sy het glo Dinsdag ŉ oproep gekry van haar tuinier om te vra of sy die man se vrou dorp toe sal neem en is nie weer daarna gesien nie. “My ma was by my huis voor sy dorp toe gery het. Toe ek teen 16:00 by die huis kom en my ma was nie daar nie, het ek begin stres. Haar selfoon was af en ons het tot 18:00 rondgery en haar gesoek voor ons polisiestasie toe is.” Volgens Barnard het die polisie hulle ingelig oor die liggaam wat vroeër die dag gevind is. “Hulle kon egter nie haar ouderdom skat nie, weens die beserings wat sy opgedoen het. Ons het tot 01:00 die oggend rondgery en haar gesoek. Die polisie het ons later gebel en ons moes my ma die Woensdagoggend gaan uitken.” Newberry se een dogter is ongeveer vyf jaar gelede oorlede. Haar man is ook oorlede en sy laat Barnard, twee seuns en 10 kleinkinders agter. “Sy het ŉ hart van goud gehad en sou nie eers ŉ vlieg seergemaak het nie. Dit is onmenslik. Wie doen so iets en dan nog aan iemand wat jou gehelp het?” het Barnard gesê. Nog ŉ familielid het gesê Newberry het baie getreur oor haar dogter wat oorlede is. “Sy was verskriklik lief vir haar kinders. Dis baie hartseer dat sy op so wrede manier moes gaan. Sy het altyd almal by die ouetehuis gehelp. Sy sou hulle dorp toe ry of vir hulle goedjies van die dorp af bring. Sy is nou by haar dogter en Jesus.” Die Senatus-aftreeoord het intussen gesê hy het met groot hartseer verneem van Newberry se dood. “Ons innige simpatie en gebede gaan uit na die familie van mev. Newberry wat vir die afgelope vyf jaar ‘n inwoner van Senatus was. Ons wil hiermee ook net te kenne gee dat die moord nie by Senatus plaasgevind het soos deur stories versprei word nie, maar dat die voorval buitekant Senatus plaasgevind het.” Die VF Plus het intussen die moord op Newberry ten sterkste veroordeel. Raadslid Ben van der Berg het sy medelye teenoor die familie uitgespreek en onderneem om naasbestaandes van Newberry te besoek. Jaco Mulder, VF Plus leier in Gauteng, het weereens beklemtoon dat die publiek se geduld besig is om ŉ versadigingspunt te bereik. “Die polisie se jarelange gebrek aan misdaadintelligensie en populistiese uitsprake deur politici van die ANC en die EFF skep die klimaat vir burgerlike ongehoorsaamheid. “Suid-Afrikaners is vuisvoos. Die feit dat moord ŉ alledaagse verskynsel in Suid Afrika word, is totaal onaanvaarbaar.” Die moord volg kort op dié van Fanie (78) en Colleen Engelbrecht (74) wat op Moedersdag op hul plaas in Welgevonden naby Westonaria vermoor is.